ปลัดสำนักนายกรัฐมนตรี ระบุ นายกรัฐมนตรีชื่นชมข้าราชการเป็นกำลังสำคัญในการผลักดันภารกิจและนโยบายในการช่วยเหลือประชาชนของรัฐบาลสู่ประชาชน
นายธีรภัทร ประยูรสิทธิ ปลัดสำนักนายกรัฐมนตรี เปิดเผยว่า เนื่องในวันที่ 1 เมษายนของทุกปีตรงกับวันข้าราชการพลเรือน เพื่อน้อมรำลึกถึง พระบาทสมเด็จพระปกเกล้าเจ้าอยู่หัว ผู้ทรงวางรากฐานระเบียบข้าราชการพลเรือนทุกกระทรวง ทบวง กรม ให้อยู่ในมาตรฐานเดียวกัน ที่ประชุมคณะรัฐมนตรีมีมติให้สำนักงาน ก.พ. จัดงานข้าราชการพลเรือน ขึ้นตั้งแต่วันที่ 1 เมษายน 2523 เพื่อยกย่องเชิดชูเกียรติและเผยแพร่เกียรติคุณของข้าราชการพลเรือนดีเด่น และจัดกิจกรรมเผยแพร่ผลงานของข้าราชการและส่วนราชการที่ให้บริการแก่ ประชาชนเป็นประจำทุกปี         สำหรับแนวทางการเป็นข้าราชการที่ดี จะมีวินัยข้าราชการเป็นเครื่องมือควบคุมความประพฤติให้อยู่ในกรอบของกฎหมาย ภายใต้หลักปฏิบัติ 3 ประการ คือหลักการครองตน ครองงาน ครองคน ทั้งนี้จากสถานการณ์การแพร่ระบาดของโรคโควิด-19 รูปแบบการจัดกิจกรรมจึงต้องปรับเปลี่ยนให้เหมาะสมกับสถานการณ์ สำหรับในปีนี้จัดในรูปแบบ 1 กระทรวง 1 การให้ โดยสำนักนายกรัฐมนตรี ได้จัดกิจกรรมสำนักนายกรัฐมนตรีจิตอาสารวมใจฝ่าภัยโควิด-19         ปลัดสำนักนายกรัฐมนตรี  เปิดเผยด้วยว่า ในช่วงนี้ประเทศประสบปัญหาวิกฤติในด้านต่างๆ รวมถึงสถานการณ์การแพร่ระบาดของโรคโควิด-19  พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้ขอบคุณการทำงานของข้าราชการทุกภาคส่วน ถือเป็นกำลังสำคัญในการขับเคลื่อนภารกิจสำคัญตามนโยบายของรัฐบาล ในการช่วยเหลือประชาชน โดยนายกรัฐมนตรีขอให้เจ้าหน้าที่ทุกคนมีความอดทนและเป็นกำลังสำคัญในการช่วยเหลือประชาชน